Brandmand Marco Fürstenberg har et eller andet med julelys. Han stod bag en julehilsen med blå blink fra Beredskab Fyn, som blev et hit på Facebook.

Marco Fürstenberg, der er brandmand hos Beredskab Fyn på Åsumvej i Odense, fik ideen til at lave en video-julehilsen med brandbiler på et amerikansk opslag på Facebook og tænkte: Det kan jeg gøre bedre.

Han lagde en plan for optagelserne og overtalte nogle kolleger til at medvirke, så alt gik som planlagt.

Bagefter klippede han optagelserne sammen til det resultat, du kan se ovenfor.

Marco Fürstenberg lagde videoen ud på Facebook, og indenfor en time havde den fået 190 likes.

- Jeg tænkte: Det er vildt, siger Marco Fürstenberg.

Efter en time mere var der kommet 3000, og dagen efter er der kommet næsten 300.000 likes.

- Det havde jeg ikke regnet med. Jeg lagde den ud for sjov i håb om, at den ville komme lidt rundt; men nu er den kommet meget rundt, siger Marco Fürstenberg.

Og på TV 2/FYNs Facebookside er den set yderligere 300.000 gange.

Hjemmet fyldt med julelys

Hjemme hos sig selv har Marco Fürstenberg forvandlet sit hus til et sandt julelys-show.

- Jeg må nok sige, at jeg har julelys i øjnene. Det med mit eget hus, har jeg gjort lige så længe, vi har boet derude, og der kommer mere og mere.

- Hvad er der med dig og lys?

- Jeg er nok glad for jul, tror jeg.